b'\n_START_ARTICLE_\nRudapilvis k\xc5\xabdrinis garnys\n_START_SECTION_\nI\xc5\xa1vaizda\n_START_PARAGRAPH_\nSmulkus garninis pauk\xc5\xa1tis. K\xc5\xabno ilgis 38 \xe2\x80\x93 39 cm, sveria 300 g. B\xc5\xabdingas lytinis dimorfizmas._NEWLINE_Patino galva ir pakau\xc5\xa1is m\xc4\x97lynai juodi. Snapas geltonas, posnapis \xc5\xa1viesesnis, posnapio galiukas juodas. Plikos odos plotas tarp snapo ir aki\xc5\xb3 geltonas. Rainel\xc4\x97 geltona. Smakras, gerkl\xc4\x97, kaklas ir nugaros vir\xc5\xa1us pilkai melsvas. Sparno vir\xc5\xa1us rudas, plasnojamosios plunksnos juodos. Nugaros apa\xc4\x8dia tamsiai ruda. Pasturgalis, uodega ir k\xc5\xabno apa\xc4\x8dia ka\xc5\xa1tonin\xc4\x97s spalvos. Kojos ry\xc5\xa1kiai geltonai oran\xc5\xbein\xc4\x97s._NEWLINE_Patel\xc4\x97 pilkesn\xc4\x97. Smakras ir kakta turi balsv\xc4\x85 dry\xc5\xbe\xc4\xaf. Plikos odos plotas tarp snapo ir aki\xc5\xb3 baltas. Snapas rudas. Didesn\xc4\x97 dalis posnapio \xc5\xbealia arba geltonai oran\xc5\xbein\xc4\x97. Kaklas ir nugara rudi._NEWLINE_Veisimosi periodu kei\xc4\x8dia apdar\xc4\x85. Nugaroje atsiranda ilgos plunksnos. Rainel\xc4\x97 oran\xc5\xbein\xc4\x97. Snapas ir plika oda tarp snapo ir aki\xc5\xb3 raudoni. Kojos ro\xc5\xbein\xc4\x97s.\n_START_SECTION_\nPaplitimas\n_START_PARAGRAPH_\nPaplit\xc4\x99s Ryt\xc5\xb3 Afrikoje, Centrin\xc4\x97je Afrikoje ir U\xc5\xbesachario Afrikos pietuose.\n_START_SECTION_\nBiologija\n_START_PARAGRAPH_\nBiotopas \xe2\x80\x93 lankos, nendrynai, \xc5\xbeole apaugusios vandens telkni\xc5\xb3 pakrant\xc4\x97s, ry\xc5\xbei\xc5\xb3 laukai._NEWLINE_Minta kirm\xc4\x97l\xc4\x97mis, vabzd\xc5\xbeiais, v\xc4\x97\xc5\xbeiagyviais, varl\xc4\x97mis ir \xc5\xbeuvimi. Grobio ie\xc5\xa1ko dien\xc4\x85, pavieniai. Kai nesimaitina slepiasi med\xc5\xbeiuose._NEWLINE_Veisiasi 6 \xe2\x80\x93 80 por\xc5\xb3 kolonijose, da\xc5\xbenai kartu su kit\xc5\xb3 r\xc5\xab\xc5\xa1i\xc5\xb3 pauk\xc5\xa1\xc4\x8diais (geltonsnapiu \xc5\xbeabiru, Afrikiniu marabu, purpuriniu garniu). Lizdaviet\xc4\x97 kr\xc5\xabmuose, med\xc5\xbeiuose ar nendr\xc4\x97se, 0,5 \xe2\x80\x93 4 m auk\xc5\xa1tyje. Lizd\xc4\x85 krauna i\xc5\xa1 nendri\xc5\xb3, \xc5\xa1ak\xc5\xb3, o i\xc5\xa1kloja nendri\xc5\xb3 stiebais. Lizdo diametras 25 \xe2\x80\x93 35 cm, o auk\xc5\xa1tis 10 \xe2\x80\x93 12 cm. D\xc4\x97tyje 2 \xe2\x80\x93 3 \xc5\xbeydri kiau\xc5\xa1iniai. 24 dien\xc5\xb3 jaunikliai jau apsiplunksnav\xc4\x99. Skraidyti pradeda b\xc5\xabdami 32 dien\xc5\xb3._NEWLINE_Rudapilvio garnio kiau\xc5\xa1iniais maitinasi juodoji \xc5\xbealiasnap\xc4\x97 vi\xc5\xa1tel\xc4\x97, jauniklius med\xc5\xbeioja varanai ir vanagai .'